Die Christen se wedloop | News24
Die Christen se wedloop
DIE afgelope Paralimpiese Spele in Rio het elkeen van ons weer aan die hart gegryp. Aan rolstoele gekluister, blind, met kunsledemate, was hierdie begeesterde atlete vir ons 'n bron van inspirasie.
Dit is goed dat daar sulke mense is. Elkeen van ons het iemand nodig na wie ons kan opsien en wat in 'n sekere sin vir ons 'n rolmodel is. Dit is een van die voordele om ervare, en baiekeer ouer mense te ken, wat bereid is om as mentor vir jou op te tree.
'n Onlangse fliek met die naam Boys Choir illustreer mooi hoe die geloof van 'n ouer mentor in 'n jong koorlid se potensiaal, hom aanmoedig om groter hoogtes te bereik. Hebreërs 12:2 praat van die Christelike lewe as 'n wedloop waarin elke Christen deel het. Die Engelse woord "agony" ontleen hom ook aan die oorspronklike woord agone.
Die Christelike lewe is vergelykbaar met 'n marathonwedloop. Lang afstand atlete werk hard daaraan om uithouvermoë en krag te ontwikkel. Hulle vind ook inspirasie by vorige hardlopers soos Bruce Fordyce.
In die Bybel is daar baie sulke "geloofsgetuies" wie se lewens dien as bron van aansporing en aanmoediging.
Ons dink hier nie aan volmaakte mense nie, maar mense soos Moses wat gesukkel het om te praat en Jeremia wat gereken het hy is te jonk om God se werk te doen. Hierdie manne en vroue het padversperrings, ompaaie en doodloopstrate teengekom, maar het die wedloop voltooi. In die Christen se wedloop is daar baie hindernisse. Die Bose self is die een wat jou in die geloofswedloop wil pootjie.
Daar is swakhede, sondes, slegte gewoontes, ander mense wat die lewe vir jou moeilik wil maak. Al wat help is om die Een, Jesus Christus, wat die Bose se mag op Golgota se kruis verbreek het, voor oë te hou.
Hy sal jou deurdra sodat jy nie uitsak in die wedloop nie, maar klaarmaak, skaafmerke, selfs geswikte enkel en al. Mag jou lewe vir ander tot aansporing dien.